1 200 dalk werk kwyt by Standard BankArgieffoto (Foto: Leon Nicholas/ANA) Minstens 1 200 poste by Standard Bank Suid-Afrika mag in gedrag wees nadat die bank vandeesweek aangekondig het dat hy van voornemens is om 91 takke in die land te sluit. Die bank het in ŉ verklaring gesê dit vorm deel van sy nuwe diensleweringsmodel. “Standard Bank herbelyn sy handel- en sakebankdiensmodel om aan te pas by die behoeftes van gebruikers te midde van ŉ toename in die gebruik van digitale bankprodukte en -dienste,” het die maatskappy in ŉ verklaring gesê. “Die verandering in gebruikergedrag beteken dat ons kliënte al hoe minder banktakke besoek. Ons het dus weer na ons handel- en sakebankdiensmodel gekyk om seker te maak ons voldoen aan die behoeftes van ons kliënte.” Die bank het gesê hy het gevolglik besluit om 91 takke te sluit, en die oorgrote meerderheid van dié takke sal teen Junie 2019 sluit. “Hierdie veranderinge sal ŉ impak hê op ongeveer 1 200 poste. Die werklike getal werknemers wat uiteindelik besnoei gaan word, kan moontlik laer wees, omdat nuwe geleenthede in die nuwe model beskikbaar sal wees.” Die bank onderneem om ŉ omvattende diensbeëindigingspakket aan te bied vir werknemers. Die bank het ook geld opsy gesit om werknemers by te staan om nuwe vaardighede aan te leer om hul mededingendheid in die arbeidsmark te verbeter, tesame met entrepreneursopleiding en finansiële bystand. “Dit was nie ŉ maklike besluit nie. Ons besef dit is ŉ baie stresvolle tyd vir almal. Ons sal vinnig met ons werknemers in gesprek tree en ons leiers sal steeds met kollegas landswyd oor die volgende paar weke konsulteer.”